S-45/2010

Mál þetta, sem dómtekið var 14. september sl., höfðaði ríkissaksóknari með ákæru 3. september 2010 á hendur ákærða, K-x-x I-x-x, kt. [...], til heimilis að Þuríðarbraut 8, Bolungarvík;

„fyrir eftirtalin brot framin aðfaranótt sunnudagsins 6. júní 2010:

1. Vopnalagabrot, með því að hafa á Aðalstræti í Bolungarvík borið kjöthamar og kökukefli sem vopn á almannafæri.

2. Brot gegn valdstjórninni, með því að hafa stuttu síðar, eftir handtöku, í lögreglubifreið á leið frá Bolungarvík til Ísafjarðarbæjar, ítrekað hótað lögreglumönnunum J-kk-þgf G-kk-þgf S-kk-þgf og K-kvk-þgf B-kvk-þgf J-kvk-þgf, sem voru við skyldustörf, lífláti.

3. Brot gegn valdstjórninni, með því að hafa síðar um nóttina, á lögreglustöðinni Hafnarstræti 1, Ísajarðarbæ, hótað sömu lögreglumönnum og greinir í 2. ákærulið, sem voru við skyldustörf, lífláti.

Telst 1. ákæruliður varða við 1. mgr. 30. gr., sbr. 1. mgr. 36. gr., vopnalaga nr. 16/1998. Teljast 2. og 3. ákæruliðir varða við 1. mgr. 106. gr. almennra hegningarlaga nr. 19/1940, sbr. 11. gr. laga nr. 101/1976 og 1. gr. laga nr. 25/2007.

Þess er krafist að ákærði verði dæmdur til refsingar og til greiðslu alls sakarkostnaðar. Þá er þess einnig krafist að kjöthamar og kökukefli, sbr. 1. ákærulið, sem lagt var hald á, verði gert upptækt samkvæmt 1. mgr. 37. gr. vopnalaga.

I.

Ákærði kom fyrir dóm 14. september sl. og viðurkenndi brot sín svo sem þeim er lýst í ákæru. Játning ákærða samrýmist gögnum málsins. Brot hans teljast því sönnuð og varða þau við tilgreind lagaákvæði í ákæru. Samkvæmt þessu þykja vera efni til að leggja dóm á málið á grundvelli 1. mgr. 164. gr. laga nr. 88/2008 um meðferð sakamála.

II.

Samkvæmt vottorði sakaskrár ríkisins gekkst ákærði í mars 2009 undir viðurlagaákvörðun þess efnis að hann greiddi 28.000 króna sekt vegna fíkniefnabrots. Í júlí sama ár gekkst ákærði undir sektargerð lögreglustjóra þess efnis að hann greiddi 104.000 krónur í sekt og sætti sviptingu ökuréttar í fjóra mánuði vegna fíkniefna- og umferðarlagabrota. Þá gekkst ákærði 14. júní sl. undir sektargerð lögreglustjóra þess efnis að hann greiddi 80.000 króna sekt og sætti sviptingu ökuréttar í einn mánuð vegna umferðarlagabrots.

Brot ákærða nú voru framin áður en hann gekkst undir síðastgreinda sektargerð. Við ákvörðun refsingar ákærða ber því að taka mið af ákvæði 78. gr. almennra hegningarlaga nr. 19/1940 eftir því sem við á.

Eins og áður er getið játaði ákærði sök við þingfestingu málsins. Af gögnum málsins verður ekki annað ráðið en eftir að hann var látinn laus úr haldi lögreglu hafi hann ekkert hafst að til að fylgja eftir hótunum sínum gagnvart lögreglumönnunum tveimur. Samkvæmt því, með hliðsjón af ákvæðum 77. og 78. gr. almennra hegningarlaga og að brotum ákærða að öðru leyti virtum þykir refsing hans hæfilega ákveðin tveggja mánaða fangelsi. Eftir atvikum, og að því athuguðu sem áður segir um sakaferil ákærða, þykir með heimild í 57. gr. almennra hegningarlaga nr. 19/1940 rétt að fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja haldi ákærði almennt skilorð 57. gr. almennra hegningarlaga, sbr. 4. gr. laga nr. 22/1955.

Með vísan til kröfugerðar ákæruvalds, gagna málsins og tilgreindra lagaákvæða í ákæru, verður ákærða gert að sæta upptöku á kjöthamri og kökukefli sem lögregla haldlagði við rannsókn málsins.

Engan sakarkostnað leiddi af rannsókn og rekstri máls þessa.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði, K-x-x I-x-x, sæti fangelsi í tvo mánuði en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á kjöthamri og kökukefli.

K-kk-nf H-kk-nf